b'\n_START_ARTICLE_\nOdzun\n_START_PARAGRAPH_\nOdzun (armensko \xd5\x95\xd5\xb1\xd5\xb8\xd6\x82\xd5\xb6) je vas v severnoarmenski provinci Lori in le\xc5\xbei na planoti, ki se vzdiguje nad levim bregom soteske reke Debed, nekaj kilometrov ju\xc5\xbeno od mesta Alaverdi. Najbolj znana je po eni najlep\xc5\xa1ih armenskih bazilik s kupolo._NEWLINE_Prva cerkev je nastala \xc5\xbee v 6. stoletju, v 8. stoletju pa jo je takratni katolikos Hovhannes Odzneci (funkcijo je opravljal med leti 717 in 728) dal prezidati v obliko triladijske bazilike, ki jo ima \xc5\xa1e danes. Na severni (tam ni ve\xc4\x8d ohranjena) in ju\xc5\xbeni strani sta se nahajali kolonadi z arkadami. Na zahodni strani je slepa stena z lokom obdanim glavnim vhodom na sredini. Streha ima sodast obok, rebrasto obokano kupolo podpirajo \xc5\xa1tirje stebri. Poleg njih lahko v zahodnem delu cerkve vidimo \xc5\xa1e dva stebra. Na zunanjem delu vzhodne stene je mo\xc4\x8d videti vklesanega Kristusa z Janezovim evangelijem in angeli. Na zunanji strani ju\xc5\xbene stene se na vsaki strani osrednjega okna nahaja po en angel, sledi pa nakazujejo, da je tam bila vklesana \xc5\xa1e ena figura, najverjetneje Kristus. V 19. stoletju so na vzhodnem delu prizidali \xc5\xa1e dva manj\xc5\xa1a zvonika._NEWLINE_Poleg cerkve, med grobovi duhovnikov, stoji \xc5\xa1e nagrobni spomenik z dvema \xc5\xa1tirimetrskima obeliskoma, ki ju obdajata arkadi. Na vzhodni in zahodni strani tega spomenika so vklesani prizori iz Biblije in pokristjanjevanja Armenije, na severni in ju\xc5\xbeni strani pa so vklesani geometrijski in cvetli\xc4\x8dni motivi. Tudi postavitev tega spomenika povezujejo s Hovhannesom, vendar se iz sloga zdi verjetneje, da so ga postavili \xc5\xbee v 6. stoletju._NEWLINE_To je eden izmed le dveh tak\xc5\xa1nih spomenikov v Armeniji, drugi se nahaja v Aghudiju v ju\xc5\xbeni provinci Sjunik.'